Uznesenie Európskeho parlamentu o zabavení vozidiel gréckymi úradmi (2005/2005(INI))



Úradný vestník 290 E , 29/11/2006 S. 0083 - 0085



P6_TA(2006)0051 Zabavenie vozidiel gréckymi úradmi Uznesenie Európskeho parlamentu o zabavení vozidiel gréckymi úradmi (2005/2005(INI)) Európsky parlament, - so zreteľom na početné petície predložené Parlamentu v súvislosti so zabavením vozidiel gréckymi úradmi, ako aj na značné množstvo oficiálnych sťažností, ktoré zaznamenala Komisia, - so zreteľom na článok 21 Zmluvy o ES, ktorý každému občanovi Únie udeľuje právo predložiť Európskemu parlamentu petíciu v súlade s jej článkom 194, - so zreteľom na článok 194 Zmluvy o ES, ktorý každému občanovi Únie a akejkoľvek fyzickej či právnickej osobe s bydliskom alebo sídlom v členskom štáte udeľuje právo individuálne alebo spoločne s ďalšími občanmi alebo osobami predložiť Európskemu parlamentu petíciu vo veci, ktorá sa ich priamo dotýka a ktorá spadá do pôsobnosti Spoločenstva, - so zreteľom na smernicu Rady 83/182/EHS z 28. marca 1983 o oslobodení od daní, ktoré platia v rámci Spoločenstva pre dočasný dovoz určitých dopravných prostriedkov [1], - so zreteľom na rozsudok Súdneho dvora Európskych spoločenstiev z 12. júla 2001 vo veci C-262/99 Louloudakis [2], - so zreteľom na žalobu z 26. marca 2004 podanú na Súdny dvor Európskych spoločenstiev vo veci C-156/04, Komisia/Grécko [3], - so zreteľom na článok 192 ods. 1 rokovacieho poriadku, - so zreteľom na správu Výboru pre petície (A6-0394/2005), A. vzhľadom na podstatné otázky a závažné problémy, na ktoré predkladatelia petícií upozornili a berúc na vedomie pripomienku Súdneho dvora Európskych spoločenstiev v súvislosti s dôsledkami, ktoré právo riadiť motorové vozidlo má na skutočné uplatňovanie práv týkajúcich sa voľného pohybu osôb v rámci EÚ [4], B. keďže predkladatelia petícií splnili podmienky pre výnimku ustanovenú v smernici 83/182/EHS, najmä pre oslobodenie od dane z obratu, spotrebnej dane a iných spotrebiteľských daní vzťahujúcich sa na dočasný dovoz cestných motorových vozidiel z iného členského štátu, pretože všetci majú "zvyčajný pobyt", t. j. miesto, kde sa z dôvodu osobných a pracovných záväzkov zdržujú minimálne 185 dní v každom kalendárnom roku, v inom členskom štáte ako v Grécku, C. keďže sa predkladateľom petícií podarilo preukázať miesto svojho zvyčajného pobytu primeranými prostriedkami, ako napríklad preukazmi totožnosti alebo inými platnými dokumentmi, D. keďže uloženie osobitného administratívneho trestu, najmä pokút na úrovni paušálnej sadzby stanovených na základe jediného kritéria zdvihového objemu vozidla bez ohľadu na jeho vek, a vyberanie zvýšeného cla v sume až desaťkrát vyššej, ako je výška príslušného cla, sú nezlučiteľné so zásadou proporcionality Spoločenstva, E. vzhľadom na záväzky inštitúcií EÚ a členských štátov voči svojim občanom, stanovené v zmluvách, 1. vyjadruje hlboké znepokojenie nad tým, že pokiaľ ide o konkrétne prípady uvedené v petíciách grécke úrady neuplatnili výnimku ustanovenú v smernici 83/182/EHS; 2. konštatuje, že grécke úrady napriek tomu obvinili predkladateľov petícií z daňového úniku alebo pokusu o daňový únik a z nedodržania formálnych úkonov, ktoré stanovuje grécky colný sadzobník; konštatuje tiež, že sa od predkladateľov petície žiadalo zaplatenie zvýšeného cla v sume až desaťkrát vyššej ako príslušné clo; 3. domnieva sa, že celkové administratívne opatrenia, považované gréckymi úradmi za primerané pre oblasť colných priestupkov, ktoré v prípade predkladateľov petícií viedli k peňažným trestom viacnásobne vyšším, ako bola pôvodná nákupná cena vozidla, bránia voľnému pohybu tovarov a osôb; 4. je si vedomý skutočnosti, že pri neexistencii harmonizácie právnych predpisov Spoločenstva v oblasti sankcií uplatniteľných v prípadoch, ak sa nedodržiavajú podmienky stanovené pravidlami týchto právnych predpisov, sú členské štáty oprávnené prikročiť k trestom, ktoré považujú za primerané; domnieva sa však, že členské štáty musia túto právomoc vykonávať v súlade s právnymi normami Spoločenstva a jeho hlavnými zásadami, a teda aj v súlade so zásadou proporcionality; 5. je si vedomý skutočnosti, že voľba trestu za porušenie pravidiel týkajúcich sa dočasného dovozu určitých dopravných prostriedkov je vecou vnútroštátneho práva, podobne ako otázka, či treba zohľadniť dobrú vieru vinníka; domnieva sa však, že podpora slobôd zaručených zmluvami si pri určovaní trestu vyžaduje zohľadnenie dobrej viery vinníka v prípadoch, ak nastali ťažkosti pri určovaní uplatniteľných právnych predpisov; 6. konštatuje, že sa úradne odňalo, zabavilo a na aukcii predalo veľké množstvo vozidiel, čo považuje za nezlučiteľné so zásadami Charty základných práv Európskej únie, najmä jej kapitoly VI nazvanej Spravodlivosť, a za neoprávnené z hľadiska akýchkoľvek základných požiadaviek presadzovania právnych predpisov a prevencie, pokiaľ sa vezme do úvahy závažnosť porušenia; pripomína, že ako už Súdny dvor v minulosti uviedol v otázke "protiprávneho" používania vozidla v inom členskom štáte, okrem zabavenia je možné uložiť iné tresty; 7. zastáva názor, že zabavenie vozidiel a skutočnosť, že predkladateľom petície sa mnoho rokov odopiera právo na ich používanie, sú v rozpore s vlastníckym právom a slobodou pohybu, a že predkladatelia petície majú právo na primeranú náhradu vzhľadom na ujmu spôsobenú na ich živobytí a ich dobrom mene; 8. vyzýva grécke úrady na bezodkladné splnenie záväzkov Helénskej republiky vyplývajúcich zo zmluvy a na dodržiavanie pravidiel stanovených právnymi predpismi Spoločenstva, najmä smernicou 83/182/EHS, aby mohla Komisia stiahnuť svoju žalobu; 9. v prípade, že tak grécke úrady neurobia, vyzýva Komisiu, aby okamžite pokračovala vo svojej žalobe proti Helénskej republike; 10. poveruje svojho predsedu, aby toto uznesenie a správu príslušného výboru postúpil Rade, Komisii a gréckej vláde a parlamentu. [1] Ú. v. ES L 105, 23.4.1983, s. 59. Smernica naposledy zmenená a doplnená Aktom o pristúpení z roku 2003. [2] [2001] Zb. s. I-5547. [3] Ú. v. EÚ C 106, 30.4.2004, s. 47. [4] Rozsudok vo veci C-193/94, Skanavi a Chryssanthakopoulos [1996] Zb. s. I-929, bod 36. --------------------------------------------------